《秋丁日补送文文肃姚文毅陈文庄三公神位入长洲学乡贤祠敬识》
清代·彭定求

名教久沦替，榛蔓沿黉宫。乡祀古所重，论定百年中。

庶几光俎豆，足与震鼓钟。云何僣且滥，势利纷交讧。

沮丧诗书气，彫残礼乐容。遂令贤杰辈，避地羞雷同。

近者更侈炫，郡邑淆所从。典司罔稽覆，名籍滋混蒙。

峨峨三钜公，茂苑挺英踪。齐鸣朝阳凤，并跃云津龙。

末运丁板荡，屹如鼎足重。丘山既合响，至今阙瞽宗。

小子仰典型，桑梓维敬恭。清议永不磨，地以人斯崇。

颓波存砥柱，后起当闻风。

作者简介：彭定求，康熙十五年（1676年）状元。字勤止，一字南畇，道号守纲道人，（今苏州吴县）人。康熙中会试廷对皆第一，援修撰，历官侍讲，因父丧乞假归，遂不复出。幼承家学，曾皈依清初苏州著名道士施道渊为弟子，又尝师事汤斌。其为学“以不欺为本，以践行为要”。生平服教最切者，尤仰慕王守仁等七贤，尚作《高望吟》七章以见志。又著有《阳明释毁录》、《儒门法语》、《南畇文集》等。历任侍讲时，曾选择《道藏》所收道书的一部分及晚出之道书，窃以为精要者，辑编成帙